**Αθήνα: 27.03.2017**

**Αρ. Πρωτ. / Ref. Nr: 534**

Πληροφορίες: Χρ. Σαμαρά

**Προς: κ. Κ. Γαβρόγλου, Υπουργό Παιδείας, Έρευνας και Θρησκευμάτων**

**ΚΟΙΝ: - «Πίνακας Αποδεκτών»**

**Θέμα: «Προτάσεις της Ε.Σ.Α.μεΑ. που αφορούν στην επαγγελματική αποκατάσταση των εκπαιδευτικών με αναπηρία, με χρόνια πάθηση και τους γονείς παιδιών με αναπηρία»**

***Κύριε Υπουργέ,***

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), μέλος με δικαίωμα ψήφου στις Επιτροπές Παρακολούθησης των Επιχειρησιακών Προγραμμάτων του ΕΣΠΑ 2007 - 2013 και διαπίστευση ως φορέας παροχής προγραμμάτων «Δια Βίου Μάθησης», **με το παρόν απευθύνεται σε εσάς, προκειμένου να θέσει υπόψη σας τα προβλήματα επαγγελματικής αποκατάστασης που αντιμετωπίζουν οι εκπαιδευτικοί με αναπηρία ή χρόνια πάθηση** και να προτείνει τρόπους επίλυσής τους.

Είναι γεγονός ότι το Υπουργείο Παιδείας διαχρονικά δεν έχει αντιμετωπίσει με τη δέουσα προσοχή τα θέματα των εκπαιδευτικών με αναπηρία ή χρόνια πάθηση ούτε και των εκπαιδευτικών που είναι γονείς ατόμων με βαριές αναπηρίες, παρόλο που η Ε.Σ.Α.μεΑ. έχει κατά καιρούς καταθέσει ένα πλαίσιο εμπεριστατωμένων προτάσεων.

Ειδικά τα τελευταία χρόνια, οι προηγούμενες ηγεσίες του Υπουργείου Παιδείας όχι μόνο δεν έχουν προβεί σε καμία ευεργετική ρύθμιση για την επαγγελματική αποκατάσταση των εκπαιδευτικών με αναπηρία και χρόνιες παθήσεις, οι οποίοι ως εργαζόμενοι τα τελευταία χρόνια βιώνουν με τον πιο σκληρό τρόπο την ανεργία, αλλά έχουν προχωρήσει **σε κατάργηση ευνοϊκών διατάξεων, όπως του Πίνακα Α** που αφορούσε στην πρόσληψη αναπληρωτών εκπαιδευτικών ατόμων με αναπηρία σε ποσοστό 20% επί των προσλήψεων.

Επιπρόσθετα σύμφωνα με την παράγραφο 3 της ενότητας 3 **της υπ’ αρ. πρωτ. 116492/Ε2/14.07.2016 εγκυκλίου πρόσληψης** αναπληρωτών και ωρομίσθιων εκπαιδευτικών ειδικής αγωγής, έτους 2016-17, **οι εκπαιδευτικοί με ποσοστό αναπηρίας 67% και άνω, το οποίο οφείλεται σε απώλεια όρασης ή ακοής ή είναι τετραπληγικοί - παραπληγικοί, δεν μπορούν να δηλώσουν υποψηφιότητα για πρόσληψη σε ΚΕΔΔΥ ή «στο πρόγραμμα εξειδικευμένης εκπαιδευτικής υποστήριξης για ένταξη μαθητών με αναπηρία** ή/και ειδικές εκπαιδευτικές ανάγκες». Οι εν λόγω εκπαιδευτικοί έχουν τη δυνατότητα πρόσληψης, ως αναπληρωτές πλήρους ή μειωμένου ωραρίου με σχέση εργασίας ιδιωτικού δικαίου ορισμένου χρόνου, μόνο σε ΣΜΕΑΕ και σε Τμήματα Ένταξης.

Το βέβαιο είναι ότι η ανωτέρω διάταξη, σε συνδυασμό με την κατάργηση του Πίνακα Α΄ και το υφιστάμενο καθεστώς πρόσληψης εκπαιδευτικών με αναπηρία καταδικάζουν το εργασιακό μέλλον των εκπαιδευτικών με αναπηρία και οδηγεί την πλειοψηφία τους στον κοινωνικό αποκλεισμό.

Με αφορμή την πρόσφατη ψήφιση του ν.4440/2016 (ΦΕΚ 224 Α΄ 02-12-2016), όπου στο άρθρο 25 «Ανακατανομή ποσοστών ειδικών κατηγοριών στο σύστημα προσλήψεων του Ν. 2190/1994» και στο πλαίσιο της διασφάλισης της ισότιμης συμμετοχής στο σύστημα προσλήψεων των ατόμων με αναπηρία και των μελών των οικογενειών τους, θεσπίστηκε η κάλυψη ποσοστού 15% των προσλήψεων τακτικού προσωπικού και προσωπικού με σύμβαση εργασίας ιδιωτικού δικαίου αορίστου χρόνου στον δημόσιο και ευρύτερο δημόσιο τομέα από άτομα με αναπηρία και χρόνιες παθήσεις και μέλη των οικογενειών τους, κρίνουμε απαραίτητη την αναμόρφωση του θεσμικού πλαισίου για την απασχόληση των εκπαιδευτικών με αναπηρία και χρόνια πάθηση και των γονέων παιδιών με αναπηρία στη γενική και ειδική εκπαίδευση.

Πιο αναλυτικά θεσπίστηκε η κάλυψη ποσοστού δέκα τοις εκατό (10%) των προκηρυσσόμενων θέσεων τακτικού προσωπικού και προσωπικού με σύμβαση εργασίας ιδιωτικού δικαίου αορίστου χρόνου από άτομα με αναπηρία, με ποσοστό αναπηρίας 50% τουλάχιστον και η κάλυψη ποσοστού πέντε τοις εκατό (5%) των προκηρυσσόμενων θέσεων από όσους έχουν τέκνο, αδελφό ή σύζυγο, καθώς και από τέκνα ατόμων με αναπηρία με ποσοστό αναπηρίας 67% και άνω, όπως διαπιστώνεται από τις αρμόδιες υγειονομικές επιτροπές του ΚΕΠΑ. Κατ` εξαίρεση όταν τα άτομα πάσχουν από νοητική στέρηση ή αυτισμό, για την παροχή της προστασίας απαιτείται ποσοστό αναπηρίας τουλάχιστον 50%.

Ως εκ τούτου στο πλαίσιο της ίσης μεταχείρισης στην απασχόληση των εκπαιδευτικών με αναπηρία, όπως το Σύνταγμα και η νομοθεσία της χώρας μας επιτάσσουν, ζητάμε την εφαρμογή των ρυθμίσεων του άρθρου 25 του ν.4440/2016 στη γενική και ειδική εκπαίδευση για την πρόσληψη μόνιμων ή αναπληρωτών εκπαιδευτικών με αναπηρία ή χρόνια πάθηση και των εκπαιδευτικών που έχουν υπό την προστασία τους άτομο με αναπηρία.

Πιο αναλυτικά ζητάμε **να θεσπιστεί η κατά προτεραιότητα κάλυψη ποσοστού δέκα τοις εκατό (10%) των θέσεων μόνιμων ή αναπληρωτών εκπαιδευτικών γενικής και ειδικής εκπαίδευσης από άτομα με αναπηρία, με ποσοστό αναπηρίας 50% τουλάχιστον και ποσοστού πέντε τοις εκατό (5%) των θέσεων από όσους έχουν τέκνο, αδελφό ή σύζυγο, καθώς και από τέκνα ατόμων με αναπηρία με ποσοστό αναπηρίας 67% και άνω, όπως διαπιστώνεται από τις αρμόδιες υγειονομικές επιτροπές του ΚΕΠΑ. Κατ` εξαίρεση όταν τα άτομα πάσχουν από νοητική στέρηση ή αυτισμό, για την παροχή της προστασίας απαιτείται ποσοστό αναπηρίας τουλάχιστον 50**%.

Με αυτό το μέτρο η ισχύουσα νομοθεσία θα εναρμονιστεί με τη νομοθεσία της χώρας, όπως με το ν.4074/2012, με τον οποίο επικυρώθηκε η Διεθνή Σύμβαση του ΟΗΕ για τα δικαιώματα των ατόμων με αναπηρία, καθώς και με ευρωπαϊκές οδηγίες όπως η Οδηγία 2000/78/ΕΚ που αφορά στην ίση μεταχείριση στην απασχόληση και έχει ενσωματωθεί στο εθνικό μας δίκαιο με την ψήφιση του ν.3304/2005 που πρόσφατα τροποποιήθηκε με τον ν.4443/2016.

Παράλληλα, **ζητάμε την άμεση κατάργηση** της αναχρονιστικής διάταξης που αναφέρεται στην παράγραφο 3 της ενότητας 3 της υπ’ αρ. πρωτ. 116492/Ε2/14.07.2016 εγκυκλίου πρόσληψης αναπληρωτών και ωρομίσθιων εκπαιδευτικών ειδικής αγωγής, έτους 2016-17, και η οποία αφορά στον αποκλεισμό των εκπαιδευτικών με αναπηρία όρασης ή ακοής ή τετραπληγίας - παραπληγίας με ποσοστό αναπηρίας 67% και άνω, για πρόληψη σε ΚΕΔΔΥ ή στο «πρόγραμμα εξειδικευμένης εκπαιδευτικής υποστήριξης για ένταξη μαθητών με αναπηρία».

**Επιπρόσθετα ζητάμε τη διατήρηση ευεργετικών ρυθμίσεων που παρέχουν έστω και ελάχιστη προστασία σε κάποιες κατηγορίες ατόμων με αναπηρία**, όπως η διάταξη της παρ. 8 του άρθρου 1 του ν. 3194/2003, σύμφωνα με την οποία οι εκπαιδευτικοί πάσχοντες από θαλασσαιμία και σκλήρυνση κατά πλάκας προτάσσονται στους πίνακες αναπληρωτών και η διάταξη της παρ. 2 του άρθρου 39 του ν. 4403/2016, σύμφωνα με την οποία εξομοιώνονται με τους πολύτεκνους εκπαιδευτικούς, οι εκπαιδευτικοί, που τυγχάνουν γονείς ενός (1) ανάπηρου τέκνου, με ποσοστό αναπηρίας 67% και, κατά συνέπεια, θα έχουν την ίδια αντιμετώπιση που ο Ν. 3848/2010 (Α` 71) επιφυλάσσει στους πολύτεκνους.

***Κύριε Υπουργέ,***

ζητάμε τον άμεσο ορισμό συνάντησης μαζί σας, προκειμένου να συζητήσουμε πιο αναλυτικά το προαναφερόμενο ζήτημα που αφορά τις προσλήψεις εκπαιδευτικών με αναπηρία στην Α/βάθμια και Β/βάθμια εκπαίδευση.

**Με εκτίμηση**

**Ο Πρόεδρος**

**Ι. Βαρδακαστάνης**

**Ο Γεν. Γραμματέας**

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας, κ. Αλ. Τσίπρα

- Γραφείο Υπουργού Επικρατείας, κ. Αλ. Φλαμπουράρη

- Γραφείο Υπουργού Επικρατείας, κ. Χρ. Βερναρδάκη

- Γραφείο Υφυπουργού Παιδείας, κ. Κ. Φωτάκη

- Γραφείο Γενικού Γραμματέα Υπουργείου Παιδείας, κ. Ι. Παντή

- Δ/νση Ειδικής Αγωγής, κ. Κασσιανό

- Πρόεδρο και Μέλη Διαρκούς Επιτροπής Μορφωτικών Υποθέσεων της Βουλής

- Φορείς - Μέλη Ε.Σ.Α.μεΑ.